Kamu bisa jelasin ke aku soal Lintah dalam bahasa melayu?

Lintah merupakan serumpun haiwan dalam keluarga cacing beruas (Annelida) yang berbadan pipih serta memiliki alat penghisap darah pada hujung kepala dan hujung ekornya. Kira-kira tiga perempat spesies lintah hidup sebagai parasit yang menghisap darah perumahnya, sedangkan yang selebihnya merupakan pemangsa. Secara taksonomi, haiwan ini tergolong dalam subkelas Hirudinea. Ia sama keluarga dengan Oligocheata (cacing tanah dan serumpun) yang sama-sama memiliki tubuh lembut, berotot, beruas, dapat memendek serta memanjang, memiliki klitelum, serta bersifat hermafrodit. Lintah dibezakan daripada anelid lain oleh kedua-dua alat penghisapnya dan juga gelang-gelang tubuh luarnya yang tidak padan dengan ruas-ruas tubuh dalamnya. Tubuhnya berotot dan agak padat. Berbeza dengan Annelida lain yang memiliki selom (rongga tubuh) besar, selom lintah telah berubah menjadi salur-salur kecil.

Kebanyakan lintah hidup di habitat air tawar, sementara sebahagian kecil hidup di darat atau di air laut. Spesies yang paling umum dikenal di antaranya adalah lintah perubatan (Hirudo medicinalis) yang bersifat hematofagus (pemakan darah). Spesies ini melekatkan penghisapnya pada tubuh perumah, lalu mengeluarkan sebatian peptida bernama hirudin untuk mencegah pembekuan darah sebelum menghisapnya. Spesies ini memiliki rahang untuk menembus kulit perumahnya, sedangkan sebahagian spesies lain memiliki probosis (semacam belalai) yang dapat dijulurkan dan menusuk kulit seperti tombak. Sebahagian kecil spesies lintah tidak menghisap darah tetapi memangsa haiwan-haiwan invertebrata kecil.

Lintah berkembang biak secara bertelur dan menyimpan telur-telurnya dalam sarung khusus; lintah air tawar biasanya melekatkan telur ini kepada suatu benda di bawah permukaan air. Salah satu rumpun lintah air tawar, Glossiphoniidae, mengeram telurnya. Lintah darat biasanya meletakkan sarung telurnya di tempat tersembunyi di bawah kayu, dalam celah-celah, atau di tanah yang lembap. Hampir 700 spesies lintah telah diketahui; sebahagian besar lintah hidup di air tawar, selebihnya kira-kira 100 hidup di air laut dan kira-kira 90 hidup di darat.

Hingga abad ke-19, lintah umum digunakan untuk menghisap darah pesakit. Dalam ilmu perubatan dalam pelbagai budaya sejak zaman purbakala, amalan ini dianggap dapat menyembuhkan penyakit-penyakit tertentu. Dalam bidang perubatan moden, penggunaan lintah terhad kepada merawat beberapa penyakit sendi seperti epikondilitis dan osteoartritis, varikosa, dan untuk pemulihan selepas pembedahan mikro. Hirudin yang dihasilkan lintah digunakan sebagai ubat antikoagulan untuk menyembuhkan beberapa kecelaruan berkaitan pembekuan darah.